2. sz. melléklet

Egyéb rendelkezések, előírások

1. Környezetirányítási előírások
A NYÍRSÉGVÍZ Zrt. elvárásainak érvényesítése érdekében – függetlenül attól, hogy a NYÍRSÉGVÍZ Zrt. és az Ön által irányított gazdasági társaság között létrejött szerződésben rögzítésre került-e – az alábbi követelmények betartására hívjuk fel szíves figyelmét.

Az üzemeltetési, szolgáltatási tevékenység területére munkavégzés céljából csak olyan gépet, berendezést lehet telepíteni és működtetni, amely használata során és használaton kívüli állapotában sem szennyezi a környezetet, amely biztonságos üzemeltetésre alkalmas, légszennyezőanyag kibocsátása az adott berendezésre, munkagépre, járműre előírt emissziós határértékeket nem lépi túl, zajszintje a szabványban meghatározott értéket nem haladja meg.

Amennyiben a vállalt feladat teljesítése során hulladék képződik, akkor a Vállalkozó a munka megkezdése előtt köteles gondoskodni megfelelő hulladékgyűjtő edényzet helyszínre telepítéséről és a keletkező hulladékok közbenső lerakása nélkül, közvetlenül a hulladékgyűjtőkbe történő elhelyezéséről.

Ha tevékenységük során veszélyes hulladékok is keletkeznek, azokat elkülönítetten – a szelektív gyűjtés szabályait betartva – "veszélyes hulladék" felirattal és az EWC kód feltüntetésével ellátva, külön tároló edényzetben kell helyezni olyan módon, hogy az biztonsággal kizárja a környezet veszélyeztetését vagy szennyezését.

A megtelt hulladékgyűjtőket – függetlenül attól, hogy a hulladék veszélyes, vagy nem veszélyes – a munkaterületről a munkanap végén, de legkésőbb a szerződéses munka teljesítésével egyidejűleg el kell szállítani. A Vállalkozó köteles a munkaterületen keletkezett, és ott ideiglenesen tárolt hulladékokat őrizni. Amennyiben ezt nem tudja biztosítani, akkor a munkanap elteltével azt köteles a munkaterületről elszállítani, függetlenül a hulladéktárolójának teltségi állapotától és a hulladék mennyiségétől. A Vállalkozó saját üzemi gyűjtőhelyére, vagy lerakóhelyre való szállítás a Vállalkozó feladata és költsége abban az esetben, ha a felhasznált anyagokat nem a NYÍRSÉGVÍZ Zrt. biztosította.

A veszélyes hulladékok esetében szigorúan be kell tartani a veszélyes hulladékkal kapcsolatos egyes tevékenységek részletes szabályairól szóló 225/2015. (VIII.7.) Korm. rendelet és a hulladékkal kapcsolatos nyilvántartási és adatszolgáltatási kötelezettségekről szóló 309/2014. (XII.11.) Korm. rendelet előírásait, melyek közül leggyakrabban az alábbiak betartásának kötelezettsége merül fel:
· A veszélyes hulladékot annak gyűjtése, tárolása, szállítása során bármilyen anyaggal, illetve bármilyen hulladékkal tilos összekeverni.
· A keletkező veszélyes hulladékokról a hivatkozott rendelet(ek) szerinti nyilvántartást kell vezetni.
· Veszélyes hulladékot kezelésre csak olyan személynek, vagy szervezetnek lehet átadni, aki/amely rendelkezik a hulladék átvételére és kezelésére feljogosító, a környezetvédelmi hatóság által kiadott engedéllyel.
· Veszélyes hulladék telephelyen kívüli szállítását csak olyan Vállalkozóval lehet végeztetni, aki rendelkezik a környezetvédelmi hatóság erre vonatkozó engedélyével.
· Veszélyes hulladék keletkezésével járó bérmunka végzése csak a környezetvédelmi hatóság, szakhatósági hozzájárulása alapján kiadott tevékenységi engedély birtokában végezhető.

Amennyiben a szerződéses tevékenységük végzése során a követelmények teljesítésével kapcsolatban bármilyen akadály merül fel, vagy a környezet veszélyeztetésére, szennyezésére utaló körülményeket észlelnek, azt szíveskedjenek azonnal jelezni Társaságunk helyszíni képviselőjének.

2. Vízbiztonsági előírások
A vízgazdálkodással, vízminőség-védelemmel kapcsolatban minden beszállítónktól és piaci partnerünktől elvárjuk a vízgazdálkodásról szóló 1995. évi LVII. törvényben foglaltak betartását. 

A munkálataik során csak olyan anyagokat használhatnak fel, melyek engedéllyel rendelkeznek, annak érdekében, hogy az ivóvízzel kapcsolatba kerülve a termék minőségét ne befolyásolják. Ennek érdekében be kell tartani az ivóvíz minőségi követelményeiről és az ellenőrzés rendjéről szóló 5/2023. (I.12.) Korm. rendelet 10. § (1)-(14) bekezdéseiben foglaltakat.

A vízbázisok, a távlati vízbázisok, valamint az ivóvízellátást szolgáló vízilétesítmények védelméről szóló 123/1997. (VII. 18.) Korm. rendelet értelmében a vízi létesítmények területén csak olyan személyek tartózkodhatnak, akik ott munkát végeznek, és a rendszeres egészségügyi ellenőrzést igazoló egészségügyi könyvvel rendelkeznek, amit a munkakezdés előtt be kell mutatni. 
A munkaterületre csak azon személyek léphetnek be, akik erre engedéllyel rendelkeznek, és a látogatói nyilvántartásba rögzítették a belépésüket. A belépése előtt nyilatkozni kell, hogy:
· esetlegesen milyen betegségei vannak; illetve fertőző betegség esetén a munkaterület/telephely területére nem léphet be,
· csak a kijelölt munkaterületen tartózkodik,
· engedély nélkül semmilyen eszközhöz, anyaghoz nem nyúl hozzá,
· alapvető viselkedésbeli és higiéniai normákat betartja, 
· szennyezést nem okoz.

Alulírott Vállalkozó nyilatkozom, hogy a Megrendelő megbízásából végzett munkám során a Megrendelő Higiéniai munkautasításában foglaltaknak megfelelően járok el, magamra nézve kötelező érvényűnek veszem, melyet aláírásommal igazolok.

3. Vállalkozó felelősségére vonatkozó főbb elvárások
Vállalkozó különös mértékben felelős: 
· dolgozói kioktatásáért ezen előírások tartalmát illetően,
· dolgozói általános munkabiztonsági oktatásáért, aminek tényét az oktatási naplóba rögzíteni kell,
· biztonságos és egészséges munkavégzés feltételeinek kialakításáért,
· a munkavégzés időtartama alatt a vízbiztonságért és a környezet biztonságáért,
· a munkahely(ek) és eszközök, a NYÍRSÉGVÍZ Zrt. vagyontárgyai biztonságáért,
· tevékenységek koordinálásáért,
· a munkaterületre való belépés előtt átvizsgálásra kerülnek a gépjárművek utas- és rakterei, és a látogatói nyilvántartásba rögzítették a belépésüket,
· a szerződés eltérő rendelkezése hiányában alvállalkozó bevonására csak a NYÍRSÉGVÍZ Zrt. előzetes jóváhagyását követően van lehetősége a Vállalkozónak, azzal a feltétellel, hogy a NYÍRSÉGVÍZ Zrt. előírásait rá(juk) nézve is érvényesnek kell tekinteni, és a Vállalkozó kijelenti, hogy teljes felelőséggel tartozik az általa szerződött alvállalkozó munkavégzéséért.

4. Munkavédelmi előírások
A munkavégzés csak a munkaterület átadása után kezdődhet meg, aminek során egyértelműen meghatározására kerül az a terület, ahol dolgoznak, a munkavégzésből adódó munkavédelmi viták megelőzésére, illetve a felelősök egyértelmű kijelölésére is sor kerül.

A 3. pontban meghatározottakon túl az alábbi előírásokat tesszük:
· A munkavégzéshez szükséges igazolásokat a beszállítónak/alvállalkozónak a munkakezdés előtt be kell bemutatnia.
· A NYÍRSÉGVÍZ Zrt. a munkavégzés során bármikor ellenőrizheti a beszállító/alvállalkozó érintett műszaki, szervezet, munka- és tűzvédelmi intézkedéseit. 

A NYÍRSÉGVÍZ Zrt fenntartja magának azt a jogot, hogy megtiltsa azon gépek, készülékek alkalmazását, amelyek tűz- vagy munkavédelmi, egyéb előírásoknak nem felelnek meg. Ezen túlmenően azokat a személyeket, akik többszöri figyelmeztetésre sem tartják be az előírásokat, kitiltják a NYÍRSÉGVÍZ Zrt. munkaterületéről.

Az építési, szerelési munkaterületen a munkavédelmi előírásoknak megfelelő egyéni védőeszköz (pl.: védősisak, védőcipő, légzésvédő) viselése kötelező!

Balesetek, személyi sérülések, anyagi kárral járó események esetén haladéktalanul tájékoztatni kell a munkabiztonsági és tűzvédelmi előadót és a rendész- és létesítményfenntartási koordinátor. Az alvállalkozók maguk felelősek az elsősegélynyújtás személyi és tárgyi feltételeinek biztosításáért, baleset esetén megszervezéséért és elvégzéséért.

5. Tűzvédelmi előírások
A biztonságos munkavégzés érdekében minden körülmények között biztosítani köteles a munkavégzés során szükséges tűzvédelmi berendezéseket, azok kezelőelemeit, villamos kapcsolók hozzáférését. 

A munkavégzés során, ha a területen alkalomszerűen:
· tűzveszélyes tevékenységet,
· épületben porral, füsttel, gőzzel járó munkát végez,
akkor csak a munkabiztonsági és tűzvédelmi előadónak, illetőleg a rendész- és létesítményfenntartási koordinátornak való bejelentés után lehet dolgozni. 

Az alkalomszerű tűzveszélyes tevékenység feltételeit, valamint a vonatkozó tűzvédelmi szabályokat és előírásokat írásban meg kell határozni. 

A vállalkozási tevékenység befejezése után a Vállalkozó a helyszínt és annak környezetét tűzvédelmi szempontból köteles átvizsgálni, és minden olyan körülményt megszüntetni, ami tüzet okozhat.

A NYÍRSÉGVÍZ Zrt. területén csak a kijelölt helyen lehet dohányozni.

Fontosabb telefonszámok:
Rendész-és létesítményfenntartási koordinátor: Arany József +36 20/482-24-65
Munkabiztonsági és tűzvédelmi előadó: Horváth Emese +36 30/789-08-01
Környezetvédelmi munkatárs: Hrabina Gábor +36 20/922-98-40

A Vállalkozó szempontjából munkaterületnek kell tekinteni minden olyan munkavégzésre, tartózkodásra, tárolásra, felvonulásra kijelölt területet, amely a NYÍRSÉGVÍZ Zrt. tulajdonában van, vagy amely területre vonatkozóan rendelkezik közterület foglalási és bontási engedéllyel, vagy azt helyettesítő megállapodással, felhatalmazással.

Ennek következtében a fent rögzített környezetirányítási, vízbiztonsági, munkavédelmi, tűzvédelmi és higiéniai utasítások kivétel nélkül érvényesek minden olyan területen, ahol a NYÍRSÉGVÍZ Zrt. megbízásából bármilyen tevékenységet folytat a Vállalkozó.


A melléklet tartalmát tudomásul vettem, az abban foglaltakat vállalkozásomra nézve kötelező érvényűnek tekintem.

